รู้จักตลาดหุ้น แห่งแรกของโลก ที่เกิดในสมัยพระนเรศวร
IPO เป็นครั้งแรกของโลก เพื่อจัดตั้งกิจการร่วมทุนขนาดใหญ่ขึ้นในปี ค.ศ. 1602 ซึ่งตรงกับยุคสมัยของสมเด็จพระนเรศวรมหาราช ในสมัยอยุธยาของไทย
21 ก.ค. 2565

รู้จักตลาดหุ้น แห่งแรกของโลก ที่เกิดในสมัยพระนเรศวร /โดย ลงทุนแมน
ในยุคสมัยที่โลกของเรายังพึ่งพาการค้าขายทางเรือสำเภา
การเดินเรือค้าขายระหว่างทวีปยุโรปกับทวีปเอเชีย นับว่ามีความเสี่ยงรอบด้าน 
ไม่ว่าจะเป็น พายุ โจรสลัด อุบัติเหตุเรืออับปาง ไปจนถึงโรคภัยไข้เจ็บจากภูมิประเทศต่างถิ่น
ดังนั้นการเดินเรือข้ามทวีป จึงเป็นการลงทุนที่มีความเสี่ยงสูงมาก
โดยในสมัยก่อนจะมีเพียงพ่อค้าที่ร่ำรวยและรัฐบาลเท่านั้น 
ที่จะสามารถลงทุนในกิจการที่มีความเสี่ยงสูงแบบนี้ได้
ทำให้การค้าทางทะเลในสมัยนั้น ไม่ได้แพร่หลายเท่าในยุคปัจจุบัน
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
แต่มีประเทศหนึ่งในแถบทวีปยุโรปที่มีความเชี่ยวชาญด้านการค้าทางทะเล โดยได้เริ่มมีการระดมทุน
ต่อประชาชนทั่วไป หรือ IPO เป็นครั้งแรกของโลก เพื่อจัดตั้งกิจการร่วมทุนขนาดใหญ่ขึ้นในปี ค.ศ. 1602
ซึ่งตรงกับยุคสมัยของสมเด็จพระนเรศวรมหาราช ในสมัยอยุธยาของไทย
ประเทศนั้นก็คือ “เนเธอร์แลนด์” และกิจการนั้นก็มีชื่อว่า Dutch East India Company หรือ VOC
ซึ่งการก่อตั้งบริษัทนี้ขึ้นมา เรียกได้ว่าเป็นจุดเริ่มต้นของการก่อตั้งตลาดหลักทรัพย์แห่งแรกของโลก
เรื่องราวทั้งหมดต้องย้อนกลับไปในสมัยศตวรรษที่ 17 
สมัยนั้นเนเธอร์แลนด์ยังตกเป็นอาณานิคมของสเปนอยู่
โดยในช่วงนั้นชาวดัตช์กำลังคิดหาหนทางที่จะหลุดพ้นจากการเป็นอาณานิคมของสเปน
ด้วยจุดเด่นในเรื่องการค้าขายทางทะเล ทำให้พ่อค้าชาวดัตช์ในสมัยนั้น เริ่มจัดตั้งกิจการร่วมทุนขนาดใหญ่
เพื่อหาเงินมากอบกู้เอกราชของประเทศคืนมาจากสเปนให้ได้
แล้วการระดมทุนจากพ่อค้าและประชาชนทั่วไปจำนวนมาก มีข้อดีอย่างไร ?
การระดมทุนจากประชาชนทั่วไป ทำให้นักลงทุนแต่ละรายไม่จำเป็นต้องใช้เงินทุนจำนวนมาก
และไม่ต้องแบกรับความเสี่ยงมากเกินไปจนถึงขั้นหมดเนื้อหมดตัว
แต่การเดินเรือในแต่ละรอบ มักจะกินระยะเวลานานถึง 12-18 เดือน
ระหว่างนั้น นักลงทุนบางรายอาจต้องการขายหุ้นให้นักลงทุนรายอื่น 
ก่อนที่จะมีการจ่ายผลตอบแทนในรูปของเงินปันผล
สิ่งนี้เองที่ทำให้เกิดการซื้อขายหุ้นในตลาดหลักทรัพย์อัมสเตอร์ดัม
ซึ่งได้รับการยอมรับว่าเป็นตลาดหุ้นที่มีรูปแบบการดำเนินการ ใกล้เคียงกับตลาดหุ้นในปัจจุบันมากที่สุด
แห่งแรกของโลก
 
เนื่องจากมีการซื้อขายหุ้นเพื่อเปลี่ยนมือผู้ถือหุ้นแทบจะตลอดเวลา 
จนเกิดเป็นการซื้อขายเพื่อเก็งกำไรในราคาหุ้นขึ้นมา แทนที่จะเป็นการซื้อขายเพื่อการลงทุนเพียงอย่างเดียว
กิจกรรมการซื้อขายหุ้นที่คึกคักในตลาดหุ้นอัมสเตอร์ดัม ทำให้เกิดสังคมนักลงทุนขึ้นมา
โดยนักลงทุนได้มีการรวมกลุ่มกัน เพื่อพูดคุยเรื่องการลงทุนตามร้านกาแฟ หรือโรงแรมทั่วกรุงอัมสเตอร์ดัม
ส่งผลให้ข้อมูลข่าวสารเรื่องการลงทุน กระจายไปสู่สาธารณะได้อย่างรวดเร็ว
จนทำให้ตลาดหุ้นอัมสเตอร์ดัมในสมัยนั้น เป็นตลาดที่มีประสิทธิภาพ
นอกจากตลาดหุ้นแล้ว อีกธุรกิจที่เกิดขึ้นมาพร้อม ๆ กับตลาดหุ้นอัมสเตอร์ดัม
คือธุรกิจนายหน้าซื้อขายหลักทรัพย์ หรือที่เราเรียกกันว่า “โบรกเกอร์”
โบรกเกอร์จะเก็บค่าธรรมเนียมการซื้อขายหุ้น จากนักลงทุนเพียงเล็กน้อยเท่านั้น
แลกกับการสร้างความเชื่อมั่น ว่าการแลกเปลี่ยนหุ้นระหว่างผู้ซื้อและผู้ขาย จะเป็นไปได้ด้วยดี
และการจับคู่ระหว่างผู้ซื้อและผู้ขาย ก็ทำได้อย่างรวดเร็ว ผ่านการบริการของโบรกเกอร์
รู้หรือไม่ว่าวันและเวลาเปิดทำการของตลาดหุ้นอัมสเตอร์ดัม จะเกิดขึ้นในวันจันทร์ถึงวันศุกร์ 
ตั้งแต่ช่วงเวลา 11.00-12.00 น. ซึ่งเป็นช่วงเวลาการซื้อขายเพียงระยะสั้น ๆ เท่านั้น
เนื่องจากในสมัยนั้น มีเพียงหุ้น VOC ที่จดทะเบียนซื้อขายในตลาดหลักทรัพย์
แม้จะมีเวลาเปิดทำการไม่นาน และมีหุ้นเพียงตัวเดียวในตลาด
แต่ตลาดหุ้นอัมสเตอร์ดัม ก็เป็นตลาดหุ้นที่คึกคักมากที่สุดในทวีปยุโรป
จนกระทั่งเมื่อเวลาผ่านไปเกือบ 200 ปี อำนาจการค้าทางทะเลที่แผ่ไพศาลของเนเธอร์แลนด์ 
ก็ได้สร้างความไม่พอใจให้แก่อังกฤษเป็นอย่างมาก จนในที่สุดความขัดแย้งก็นำมาสู่สงคราม
กองทัพเรือเนเธอร์แลนด์ ไม่สามารถเอาชนะกองทัพเรืออังกฤษได้ 
ส่งผลให้กองทัพบกของฝรั่งเศส ภายใต้การนำของนโปเลียน
ฉวยโอกาสบุกเข้ายึดเนเธอร์แลนด์เป็นรัฐบริวารได้สำเร็จ
ตั้งแต่นั้นมา ตลาดหุ้นอัมสเตอร์ดัมจึงเริ่มเสื่อมความนิยมลง
และกว่าตลาดหุ้นอัมสเตอร์ดัมจะกลับมามีชีวิตชีวาได้อีกครั้ง
ก็หลังจากที่เนเธอร์แลนด์หลุดพ้น จากการเป็นอาณานิคมของฝรั่งเศส ในช่วงกลางศตวรรษที่ 19
ปัจจุบันนี้ ตลาดหุ้นอัมสเตอร์ดัมยังคงเปิดทำการอยู่ 
โดยตั้งแต่อดีตจนถึงปัจจุบัน ตลาดหุ้นแห่งนี้ผ่านร้อนผ่านหนาวมามากมาย
จนกลายมาเป็นตลาดหุ้นที่มีอายุมากถึง 420 ปี นับว่าเก่าแก่มากที่สุดของโลก..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-